Odločba Komisije

z dne 14. maja 2001

o prenosu upravljanja pomoči na izvedbene agencije za predpristopne ukrepe v kmetijstvu in razvoju podeželja v Republiki Bolgariji v predpristopnem obdobju

(notificirano pod dokumentarno številko K(2001) 1428)

(2001/380/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1266/1999 z dne 21. junija 1999 o usklajevanju pomoči državam prosilkam v okviru predpristopne strategije in o spremembah Uredbe (EGS) št. 3906/89 [1] ter zlasti člena 12(2) Uredbe,

ob upoštevanju Uredbe Komisije (ES) št. 2222/2000 z dne 7. junija 2000 o določitvi finančnih pravil za uporabo Uredbe Sveta (ES) št. 1268/1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju [2] ter zlasti člena 3(2) Uredbe,

ob upoštevanju naslednjega:

(1) V skladu s členom 4(5) Uredbe Sveta (ES) št. 1268/1999 z dne 21. junija 1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju [3] je bil z Odločbo Komisije K(2000)3058, potrjeno 20. oktobra 2000, odobren Program za kmetijstvo in razvoj podeželja za Republiko Bolgarijo.

(2) Vlada Republike Bolgarije in Komisija, ki nastopa v imenu Evropske skupnosti, sta 18. decembra 2000 podpisali Večletni sporazum o financiranju, ki določa tehnični, pravni in upravni okvir za izvajanje programa SAPARD.

(3) Uredba (ES) št. 1266/1999 določa, da se lahko odstopi od zahteve po predhodni odobritvi iz člena 12(1) Uredbe (ES) št. 1266/1999 na podlagi analize posameznih primerov upravljalskih zmogljivosti posamičnih nacionalnih in področnih programov/projektov, postopkov finančnega nadzora in struktur, ki se nanašajo na javne finance. Uredba (ES) št. 2222/2000 predvideva podrobna pravila za izvajanje omenjene analize.

(4) Pristojni organ Republike Bolgarije je na eni strani določil Državni kmetijski sklad za izvajanje ukrepov "Naložbe v kmetijska gospodarstva", "Izboljšanje predelave in trženja kmetijskih in ribiških proizvodov" ter "Razvoj in diverzifikacija gospodarskih dejavnosti, uvajanje raznovrstnih dejavnosti in ustvarjanje dodatnih dohodkov", ki so določeni v Programu za kmetijstvo in razvoj podeželja, odobrenim z Odločbo K(2000)3058, za Republiko Bolgarijo, in na drugi strani Ministrstvo za finance, Direkcijo Nacionalnega sklada, za finančne naloge, ki jih je treba opraviti v okviru izvajanja programa SAPARD.

(5) Komisija je na podlagi Uredbe (ES) št. 1266/1999 in Uredbe (ES) št. 2222/2000 analizirala upravljalske zmogljivosti državnega in področnega programa/projekta, postopke finančnega nadzora ter strukture, ki se nanašajo na javne finance in ugotovila, da se Republika Bolgarija pri izvajanju omenjenih ukrepov ravna po določbah iz členov 4 do 6 in iz Priloge k Uredbi (ES) št. 2222/2000, z minimalnimi pogoji iz Priloge k Uredbi (ES) št. 1266/1999. Državni kmetijski sklad je zadovoljivo izpolnil še zlasti naslednje ključne akreditacijske pogoje: pisne postopke, ločitev nalog, preverjanje pred odobritvijo projekta in pred izplačilom, postopke prevzema obveznosti in plačilne postopke, računovodske postopke, varnost računalniških sistemov in notranjo revizijo; Ministrstvo za finance, Direkcija Nacionalnega sklada, je zadovoljivo izpolnil naslednje ključne akreditacijske pogoje: revizijsko sled, vodenje državne blagajne, sprejem finančnih sredstev, izplačevanje Državnemu kmetijskemu skladu, računalniško varnost in notranjo revizijo.

(6) Zato je primerno odstopiti od zahteve po predhodni odobritvi iz člena 12(1) Uredbe (ES) št. 1266/1999 in prenesti upravljanje pomoči na decentralizirani osnovi na Državni kmetijski sklad in na Ministrstvo za finance, Direkcijo Nacionalnega sklada, v Republiki Bolgariji.

(7) Toda, ker pregledi s strani Komisije temeljijo na operativnem in ne delujočem sistemu in je zato primerno začasno prenesti upravljanje programa SAPARD na Državni kmetijski sklad in na Ministrstvo za finance, Direkcijo Nacionalnega sklada, tako da je popolni prenos upravljanja programa SAPARD predviden šele potem, ko so izvedeni dodatni pregledi za zagotovitev zadovoljivega delovanja sistema, in potem, ko so že izpolnjena kakršna koli morebitna priporočila Komisije v zvezi s prenosom upravljanja pomoči na Državni kmetijski sklad in na Ministrstvo za finance, Direkcijo Nacionalnega sklada –

SKLENILA:

Člen 1

S to odločbo Komisija odstopa od zahteve po predhodni odobritvi izbire projektov in sklepanja pogodb s strani Republike Bolgarije.

Člen 2

Upravljanje programa SAPARD se začasno prenese na Državni kmetijski sklad, 55 Hristo Botev Boulevard, 1040 Sofia, Bolgarija, za izvajanje ukrepov "Naložbe v kmetijska gospodarstva", "Izboljšanje predelave in trženja kmetijskih in ribiških proizvodov" ter "Razvoj in diverzifikacija gospodarskih dejavnosti, uvajanje raznovrstnih dejavnosti in ustvarjanje dodatnih dohodkov", ki so določeni v Programu za kmetijstvo in razvoj podeželja, odobrenem z Odločbo K(2000)3058, in na Ministrstvo za finance, Direkcijo Nacionalnega sklada, 102 Radkovski Street, 1040 Sofia, Bolgarija, za finančne naloge, ki jih je treba opraviti v okviru izvajanja programa SAPARD za Republiko Bolgarijo. Na željo pristojnega organa se lahko Komisija odloči razširiti prenos upravljanja na druge ukrepe, opredeljene v Programu za kmetijstvo in razvoj podeželja, potem ko ugotovi izpolnjevanje potrebnih pogojev.

V Bruslju, 14. maja 2001

Za Komisijo

Franz Fischler

Član Komisije

[1] UL L 161, 26.6.1999, str. 68.

[2] UL L 253, 7.10.2000, str. 5.

[3] UL L 161, 26.6.1999, str. 87.

--------------------------------------------------